钦定古今图书集成/理学汇编/学行典/第262卷 > 谯秀
## 钦定古今图书集成/理学汇编/学行典/第262卷 > 谯秀

按《晋书隐逸传》：“谯秀，字元彦，巴西人也。祖周，以儒学
著称，显名蜀朝。秀少而静默，不交于世，知天下将乱，
预绝人事，虽内外宗亲不与相见。郡察孝廉，州举秀
才，皆不就。及李雄据蜀，略有巴西。雄叔父骧、骧子寿，
皆慕秀名，具束帛安车征之，皆不应。常冠皮弁弊衣，
躬耕山薮，龚壮常叹服焉。桓温灭蜀，上疏荐之。朝廷”
以秀年在笃老，兼道远，故不征，遣使敕所在四时存
问。寻而范贲、萧敬相继作乱，秀避难岩渠，乡里宗族
依凭之者以百数。秀年出八十，众人欲代之负担，秀
曰：“各有老弱，当先营护。吾气力犹足自堪，岂以垂朽
之年累诸君也！”年九十馀卒。

按《晋阳秋》曰：秀性清静，不交于世，知将大乱，预绝人
事，从兄弟及诸亲，理不与相见，州郡辟命。及李雄盗
蜀，安车征秀。又雄叔父骧，骧子寿，辟命，皆不应。常冠
鹿皮，躬耕田薮。永和三年，安西将军桓温平蜀，表荐
秀曰：“臣闻太朴既亏，则高尚之标显；道丧时昏，则忠
贞之义彰。故有洗耳投渊，以振元昊之风；亦有秉心
矫迹，以惇在三之节。”是以上代之君，莫不崇重斯轨，
所以笃俗训民，静一流竞。伏惟大晋应符御世，运无
常通，时有屯蹇，神州丘墟，三方圮裂，兔罝绝响于中
林，白驹无闻于空谷，斯有识之所悼心，《大雅》之所叹
息者也。陛下圣德嗣兴，方恢天绪。臣昔奉役，有事西
土，鲸鲵既县，思宣大化，访诸故老，搜扬潜逸，庶武罗
于羿浞之墟，想王蝎于亡齐之境。窃闻巴西谯秀，植
操贞固，抱德肥遁，扬清渭波。于是皇极遘道消之会，
群黎蹈颠沛之艰。中华有顾瞻之哀，幽谷无迁乔之
望。凶命屡招，奸威仍福，身寄虎吻，危同朝露。而能抗
节玉立，誓不降心，杜门绝迹，不面伪庭。进免龚胜亡
身之祸，退无薛方诡“对之讥。虽园绮之栖商洛，管宁
之默潦海，方之于秀，皆无以过于今西土以为美谈。
夫旌德礼贤，化道之所先；崇表殊节，圣哲之上务。方
今六合未康，豺狼当路，遗黎偷薄，义声勿闻。益宜振
起道义之徒，以敦流遁之弊。若秀蒙蒲帛之征，足以
镇静颓风，轨训嚣俗，幽遐仰流，九服知化矣。”及萧敬
叛乱，避难宕渠川中，乡人宗族凭依者以百数。秀年
八十，众人以其笃老，欲代之负担。秀拒曰：“各有老弱，
当先营救。吾气力自足堪此，不以垂朽之年累诸君
也。”后十馀年，卒于家。